Διαδηλώσεις κατά της κυβέρνησης Μητσοτάκη (2021)

Τα Πανεκπαιδευτικά συλλαλητήρια και οι διαδηλώσεις για τα εργασιακά δικαιώματα (2021), είναι μια σειρά διαμαρτυριών και διαδηλώσεων, που προκλήθηκαν εξαιτίας της εναντίωσης της πλειοψηφίας της φοιτητικής και της εκπαιδευτικής κοινότητας στο νομοσχέδιο Κεραμέως - Χρυσοχοΐδη, όσον αφορά τη σύσταση πανεπιστημιακής αστυνομίας, τη μείωση των εισακτέων στα ΑΕΙ μέσω της ελάχιστης βάσης εισαγωγής (ΕΒΕ) και τις διαγραφές φοιτητών σύμφωνα με το ανώτατο όριο φοίτησης στα v+0,5ν έτη. Οι διαδηλώσεις συνεχίστηκαν με μορφή παλλαϊκής πλέον διαμαρτυρίας, με αφορμή το προτεινόμενο νομοσχέδιο Χατζηδάκη περί "κατάρτισης σύμβασης και ελαστικής εργασίας" που ουσιαστικά καταργεί το οκτάωρο εργασίας και όπου μεταξύ άλλων, προβλέπεται και η πληρωμή των υπερωριών με ρεπό και η σύσταση της Επιθεώρησης Εργασίας ως ανεξάρτητη αρχή.

Ιστορικό

Διαδηλώσεις κατά του Νομοσχεδίου Κεραμέως - Χρυσοχοΐδη 
Στις 4 Φεβρουαρίου, φοιτητές και καθηγητές βγήκαν στους δρόμους για να διαμαρτυρηθούν εναντίον του νομοσχεδίου Κεραμέως - Χρυσοχοΐδη που, μεταξύ άλλων, προβλέπει τη σύσταση πανεπιστημιακής αστυνομίας για τα Ανωτάτα Εκπαιδευτικά Ιδρύματα, τη διαγραφή φοιτητών που ξεπερνούν τα ν+0,5ν έτη φοίτησης, και την θέσπιση Ελάχιστης Βάσης Εισαγωγής για την εισαγωγή των υποψηφίων στα ΑΕΙ. 5.000 φοιτητές και καθηγητές διαδήλωσαν στην Αθήνα, ενώ επιπλέον 1.000 στη Θεσσαλονίκη, σε αντίθεση με την απαγόρευση των δημόσιων συγκεντρώσεων στα πλαίσια των μέτρων για την πανδημία.

Στις 10 Φεβρουαρίου, ξέσπασαν συγκρούσεις μεταξύ την αστυνομίας και διαδηλωτών σε Αθήνα και Θεσσαλονίκη, κατά τη διάρκεια της οποίας η αστυνομία χρησιμοποίησε δακρυγόνα για να διαλύσει τις διαδηλώσεις και οι διαδηλωτές με τη σειρά τους έριξαν πέτρες και βόμβες μολότοφ στους αστυνομικούς. Την επόμενη μέρα, πραγματοποιήθηκε συγκέντρωση στο Σύνταγμα και στην συνέχεια πορεία διαμαρτυρίας στο κέντρο της Αθήνας, με μαζική συμμετοχή φοιτητών και εκπαιδευτικών.

Στις 22 Φεβρουαρίου, διαδηλωτές κατέλαβαν το κτίριο της πρυτανείας στο ΑΠΘ και, όταν η αστυνομία προσπάθησε να τους απομακρύνει, ξέσπασαν συγκρούσεις. Αυτό οδήγησε στη σύλληψη 31 ατόμων και την επιβολή προστίμων 300 ευρώ σε 32 καταληψίες, για παραβίαση των μέτρων.   Στη συνέχεια, περισσότεροι από 5.000 διαδηλωτές συγκεντρώθηκαν έξω από τα δικαστήρια στη Θεσσαλονίκη για να διαμαρτυρηθούν υπέρ των συλληφθέντων.

Στις 11 Μαρτίου, μετά την εκκένωση της κατάληψης στο ΑΠΘ από την αστυνομία, 8.000 άτομα νεαρής ηλικίας διαδήλωσαν κατά της καταστολής και της εισαγωγής πανεπιστημιακής αστυνομίας. Οι διαδηλωτές συγκρούστηκαν με τις αστυνομικές δυνάμεις, κατά τη διάρκεια της οποίας υπήρξε ρίψη δακρυγόνων και χειροβομβίδων κρότου λάμψης.

Στις 15 Απριλίου πραγματοποιήθηκε ένα ακόμη συλλαλητήριο έξω από την ΑΣΣΟΕ στην Πατησίων ενώ επιχείρησε μία μικρή ομάδα να πραγματοποιήσει συμβολική κατάληψη, ενώ στις 22 Απριλίου ακολούθησε μία ακόμη πορεία στο κέντρο της Θεσσαλονίκης.

Διαδηλώσεις κατά του Νομοσχεδίου Χατζηδάκη 
Από τις πρώτες κιόλας μέρες της ανακοίνωσης του προσχεδίου για το νομοσχέδιο, το μεγαλύτερο μέρος των συνδικαλιστών και της αντιπολίτευσης έκανε λόγο για "αντεργατικό νομοσχέδιο". Το ΚΚΕ κάλεσε σε "κόκκινο Μάη" και έκανε λόγο για "αιτία πολέμου για τους εργαζόμενους", καλώντας σε δυναμική απάντηση προς την κυβέρνηση στις 6 Μαΐου (για το 2021 η 6 Μάιου αντικατέστησε την Πρωτομαγιά, λόγω του Πάσχα).

Στις 3 Μαΐου, η ΕΣΗΕΑ και τα Σωματεία του Τύπου κάλεσαν σε απεργία, δηλώνοντας ότι "η πανδημία και η υγειονομική κρίση χρησιμοποιούνται ως αφορμή για αμφισβήτηση και καπήλευση των συλλογικών δικαιωμάτων, του ωραρίου, της εργασιακής αξιοπρέπειας" και επιτέθηκαν στην κυβέρνηση και στο αντεργατικό νομοσχέδιο που περιλαμβάνει την κατάργηση του 8ωρου, την επίθεση στο συνδικαλιστικό κίνημα, την παραπέρα ποινικοποίηση της συνδικαλιστικής δράσης και της απεργίας.

Στις 6 Μαΐου, η ΑΔΕΔΥ, το ΕΚΑ, το ΠΑΜΕ, ομοσπονδίες και πρωτοβάθμια σωματεία, κάλεσαν σε 24ωρη πανελλαδική απεργία στις 6 Μάη για τον εορτασμό της Εργατικής Πρωτομαγιάς. Την απεργία στις 6 Μάη στήριξαν ο ΣΥΡΙΖΑ, το ΚΚΕ, το ΜέΡΑ25 και άλλα κόμματα της εξωκοινοβουλευτικής Αριστεράς. Ταυτόχρονα πραγματοποιήθηκαν συγκεντρώσεις στην πλατεία Κλαύθμωνος, στο Σύνταγμα και στα Προπύλαια.

Την Πέμπτη 10 Ιουνίου τα συνδικάτα οργάνωσαν γενική απεργία με αίτημα την απόσυρση του νομοσχεδίου, όπου για πρώτη φορά μετά από πολύ καιρό, όλες οι πτέρυγες του συνδικαλιστικού κινήματος (ΓΣΕΕ, ΠΑΜΕ, ΑΔΕΔΥ, ΕΚΑ, πρωτοβάθμια σωματεία) συμπίπτουν σε μια απεργιακή κινητοποίηση. Χιλιάδες εργαζόμενοι, συνδικάτα, σωματεία, φοιτητικοί σύλλογοι και μέλη πολιτικών κομμάτων διαδήλωσαν στη διάρκεια των μαζικών συγκεντρώσεων που πραγματοποιήθηκαν στην Αθήνα και σε άλλες μεγάλες πόλεις της χώρας. Η πρώτη συγκέντρωση έγινε από το ΠΑΜΕ στις 10 με ένα μαζικό συλλαλητήριο και πορεία, ενώ ακολούθησαν ΓΣΕΕ και ΑΔΕΔΥ που συγκεντρώθηκαν στην πλατεία Κλαυθμώνος. Οι διαδηλωτές εξέφρασαν την αντίθεσή τους στο εργασιακό νομοσχέδιο, κάνοντας λόγο για «αντεργατικό έκτρωμα» και απαίτησαν να μην προχωρήσει η ψήφισή του στη Βουλή. Οι πορείες ολοκληρώθηκαν ειρηνικά λίγο μετά τις 2 το μεσημέρι, ενώ μέχρι εκείνη την ώρα είχαν κλείσει όλες οι κεντρικές οδικές αρτηρίες εξαιτίας των απεργιακών κινητοποιήσεων. Παρόντες στις συγκεντρώσεις για την απεργία ήταν ο Γενικός Γραμματέας του ΚΚΕ Δημήτρης Κουτσούμπας, η Πρόεδρος του ΚΙΝΑΛ Φώφη Γεννηματά, ο Πρόεδρος του ΣΥΡΙΖΑ Αλέξης Τσίπρας και ο Γενικός Γραμματέας του ΜέΡα25 Γιάνης Βαρουφάκης. Νωρίτερα, συγκεντρώσεις και πορείες πραγματοποιήθηκαν και  στο κέντρο της Θεσσαλονίκης και σε άλλες μεγάλες πόλεις, όπως στην Πάτρα, την Κρήτη, στα Ιωάννινα και στην Κοζάνη με τους διαδηλωτές να ζητούν να αποσυρθεί το αντεργατικό νομοσχέδιο. Τα διάφορα Συνδικάτα τόνισαν μέσω ανακοινώσεων μεταξύ άλλων ότι "πρόκειται για ένα νομοσχέδιο με νομοθετήματα τα οποία, εάν εφαρμοστούν, θα επιφέρουν τεράστιο πλήγμα στην αγορά εργασίας, στη συλλογική αυτονομία, αλλά και στην κοινωνία", ότι "καταργεί το 8ωρο και τις συλλογικές συμβάσεις εργασίας, ποινικοποιεί τη συνδικαλιστική δράση και φαλκιδεύει το δικαίωμα στην απεργία, καταργεί το ΣΕΠΕ και την αργία της Κυριακής, αυξάνει τις απλήρωτες υπερωρίες και αφήνει ανεξέλεγκτες τις απολύσεις, κ.λπ.", ότι "το αντεργατικό νομοσχέδιο πρέπει να πεταχτεί στα σκουπίδια" και ότι "η Νέα Δημοκρατία κήρυξε πόλεμο φέρνοντας νομοσχέδιο με τις ανατροπές του αιώνα".

Παραπομπές 

Διαδηλώσεις και διαμαρτυρίες στην Ελλάδα